Oslavy 100. výročia ČSR
Veľvyslanectvo SR vo Fínsku a veľvyslanectvá ČR vo Fínsku a v Estónsku spoločne zorganizovali koncerty zoskupenia Czecho-Slovak Cello Quartet, ktoré vystúpilo 30. októbra 2018 v banketovej sále helsinskej radnice a o deň neskôr v koncertnej sále Estónskej národnej knižnice v Tallinne. Česko-slovenské kvarteto vytvorili štyria violončelisti, ktorí patria medzi špičku českej a slovenskej vážnej hudby – Jan Hanousek, Aleš Kaspřík, Eugen Prochác a Ján Slávik, špeciálne pri príležitosti významného historického výročia Česka a Slovenska. Skladby najslávnejších českých a slovenských skladateľov v podaní kvarteta si prišli vypočuť mnohé osobnosti z fínskeho a estónskeho politického, kultúrneho i spoločenského života.
Veľvyslanectvo SR vo Fínsku v spolupráci s Estónskou národnou knižnicou v Tallinne pripravilo 31. októbra 2018 oficiálne otvorenie výstavy "Hľadanie krásy", ktorej autorom je slovenské duo Ové Pictures a kurátorkou riaditeľka Slovenského centra dizajnu Mária Rišková. Autorky výstavy Michaela Čopíková a Veronika Obertová vychádzajú z princípov animácie a vytvárajú interaktívne inštalácie sústredené okolo hlavného motívu hľadania krásy v nových kontextoch. Využívajú historické optické hračky a pretvárajú ich do súčasnejšej interaktívnej podoby. Galéria a generátor GIF-ov sú doplnkom výstavy pre všetkých, aby predstavili svoj subjektívny pocit krásy v súčasnosti. Výstava potrvá do 19. novembra 2018.
V rovnaký deň zorganizovali veľvyslanec SR Tibor Králik a veľvyslankyňa ČR Gabriela Tománková slávnostnú recepciu v priestoroch Estónskej národnej knižnice.
Vystúpenia česko-slovenského kvarteta a výstava Hľadanie krásy patria medzi prezentačné podujatia organizované vo Fínsku a v Estónsku pri príležitosti 100. výročia vzniku ČSR.
Na počesť 100. výročia vzniku ČSR bola v dňoch 27. októbra - 29. októbra 2018 osvetlená budova Ministerstva zahraničných vecí Fínska vo farbách českej a slovenskej trikolóry.
|Na počesť 100. výročia vzniku ČSR bola v dňoch 27. októbra - 29. októbra 2018 osvetlená budova Ministerstva zahraničných vecí Fínska vo farbách českej a slovenskej trikolóry.|